
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



РЕШЕНИЕ
№ РС-205-18-014
	Днес, 13.02.2019г. в град София, Комисията за противодействие на корупцията и за отнемане на незаконно придобито имущество, в състав:
Член: Антоанета Цонкова
Член: Пламен Йоцов
Член: Силвия Къдрева
У С Т А Н О В И:
Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ01-205 /06.06.2018г.
Сигналът е подаден против Лъчезар Петков Яков – кмет на община Г.
По същество, в сигнала се твърди, че фирма „***“ ЕООД, ЕИК: ***, със седалище и адрес на управление: ***, собственик и управител на която е съпругата на кмета на община Г. – В.Я., е избрана чрез процедура „договаряне без обявление“ да снабдява община Г. с пропан-бутан, безоловен бензин и дизелово горива. Твърди се, че преди да стане собственик на 100% от капитала, той е бил разпределен между нея и сина им П.Л.Я. – 50% на 50%. Твърди се още, че фирма „***“ е собственик и на фурната, която зарежда училищата и детските заведения в общината, като адресът й на регистрация е същият като на заличения едноличен търговец „***“, с. С.
Като доказателство към сигнала е приложена информация от база данни „Сиела“ за собственика и управителя на фирма „***“ ЕООД, както и данни от регистъра на Агенцията за обществени поръчки – решение за откриване на процедура и сключен договор между фирма „***“ ЕООД и община Г.
При проверката относно допустимостта на сигнала е установено, че същият не отговаря на изискванията на чл.48, ал.1, т.3 от ЗПКОНПИ. В тази връзка, при спазване на процедурата по чл.30, ал.2 от АПК, сигналоподателят е редовно уведомен за констатираните нередовности, но същите не са отстранени.
С оглед на твърденията, изложени в сигнала, Комисията е изискала и събрала следните доказателства: клетвен лист на Лъчезар Яков, декларации по чл.12 от ЗПУКИ (отм.), заверено копие на цялата документация по обществена поръчка с предмет: „Периодична доставка на горива за автомобилите на община Г.“, както и договори за борсово представителство, сключени между „***“ ЕООД и „***“ ЕООД, и между община Г. и „***“ ЕООД и писмо с изх. №9200-95(1)/29.01.2019г. на кмета на община Г.
Извършени са справки в НБД „Население“, справка в регистър „БУЛСТАТ“ и справка в дирекция „Публичен регистър“ при КПКОНПИ.

От събраните в хода на административното производство доказателства Комисията установи следното от фактическа страна:
Сигналът е подаден от лице, идентифицирано по смисъла на чл.48, ал.1, т.1 от ЗПКОНПИ, като същият е подписан.
Лъчезар Петков Яков е встъпил в длъжност – кмет на община Г. на 10.11.2015г., видно от клетвен лист. Същият е подал декларации по чл.12, т.1 и т.2 от ЗПУКИ (отм.) на 12.11.2015г., в които не е отбелязал наличието на несъвместимост и обстоятелства, които биха довели до възникване на конфликт на интереси.
От служебно направената справка в НБД „Население“ се установи, че Лъчезар Петков Яков и В.И.Я. са разведени от 05.11.2008г. – решение за развод №3151/05.11.2008г.
С писмо вътр. № ЦУ 01-875/09.01.2019г. на КПКОНПИ, дирекция „Публичен регистър“, е удостоверено, че Лъчезар Петков Яков, в подадената декларация по чл.35, ал.1, т.2 от ЗПКОНПИ е декларирал фактическо съжителство на съпружески начала с И.В.М.
От приложеното удостоверение от Агенция по вписванията е видно, че едноличен собственик и управител на фирма „***“ ЕООД е В.И.Я., с адрес на регистрация – с. С., ул. ***, считано от 21.01.2016 г.
От справка в регистър „БУЛСТАТ“ е видно, че фирма „***“ ЕТ, е била с адрес на регистрация с. С., *** и е дерегистрирана на 03.01.2008г.
В подадената от В.Я. декларация по чл.47, ал.5 от Закона за обществени поръчки (ЗОП) от 18.02.2016г., същата е декларирала липса на свързаност по смисъла на §1, т.23а от ДР на Закона за обществени поръчки (ЗОП) с възложителя или със служители на ръководна дейност в неговата организация. Декларирала е и липса на сключени договори по чл.21 и чл.22 от Закона за предотвратяване и установяване на конфликт на интереси (отм.).
Съгласно рамков договор от 30.10.2015г., община Г., представлявана от Лъчезар Яков – кмет на община Г., възлага на брокерска къща „***“ ЕООД, представлявана от Н.Я., в качеството й на член на Софийска стокова борса АД (ССБ), да сключва срещу възнаграждение на ССБ от свое име и за сметка на общината, договор за покупко-продажба, съгласно поръчки-спецификации, представляващи неразделна част към настоящия договор.
С Договор за борсово представителство от 25.01.2016 г., „Луки“ ЕООД, представлявано от Венера Янкова – управител,  възлага на брокерска къща „Бояна МГ“ ЕООД, представлявана от Мария Бояджиева, в качеството й на член на Софийска стокова борса АД (ССБ), да сключва срещу възнаграждение на ССБ от свое име и за сметка на „Луки“ ЕООД, договор за покупко-продажба, съгласно поръчка-спецификация, представляващи неразделна част към настоящия договор.
С Решение № РД-09-56 от 16.02.2016г. на кмета на община Г., публикувано в Регистъра на обществените поръчки, е открита процедура за възлагане на обществена поръчка, чрез договаряне без обявление, с предмет: Периодична доставка (продажба) на горива за автомобилите на община Г. Видно от посочените от възложителя мотиви за избор на процедура „договаряне без обявление“, съгласно чл.90, ал.1, т.11 от ЗОП, възложителят може да възлага обществена поръчка чрез договаряне без обявление, когато обект на поръчката е доставка на стоки,  определени по списък, предложен от Държавната комисия по стоковите борси и тържищата и одобрен от Министерския съвет в правилника за прилагане на ЗОП. В приложение към чл.38, ал.1 от ППЗОП с код CVP 09122000-0, 09132100-4, 09134200-9 са стоки, които могат да бъдат закупени от стоковата борса, което позволява избор на процедура по чл.90, ал.1, т.11 от ЗОП.
С борсов договор №112 от 24.02.2016г. на Софийска стокова борса, сключен между „***“ ЕООД, представляващ купувача – община Г. по договор за борсово посредничество и „***“ ЕООД, представляваща продавача – „***“ ЕООД, продавачът се задължава да предаде на купувача, а купувачът да приеме и заплати стоката, описана в приложената към договора спецификация, подписана от кмета на община Г. Спецификацията е с предмет: Периодична доставка (продажба) на горива за автомобилите на община Г.
	С писмо изх. №9200-95(1)/29.01.2019г. на кмета на община Г., същият е удостоверил, че в периода от м. юни 2015г. до м. юни 2018г., не са сключвани договори между община Г. и фирма „***“ ЕООД, с предмет зареждане с хляб и хлебни изделия на училищата и детските заведения на територията на община Г.
		При така установената фактическа обстановка, Комисията за противодействие на корупцията и за отнемане на незаконно придобитото имущество стигна до следните правни изводи: 
		В конкретния случай, спрямо твърденията в сигнала, следва да се приложи ЗПУКИ (отм.), доколкото за част от деянията, за които се твърди, че представляват конфликт на интереси, са извършени в периода на действие на ЗПУКИ (отм.). Тъй като конфликтът на интереси е административно нарушение, то спрямо него следва да се вземе предвид принципът на чл.3, ал.1 от Закона за административните нарушения и наказания и приложение да намери законът, който е бил в сила по време на извършване на нарушението.
За да е осъществен конфликт на интереси по смисъла на чл.2 от ЗПУКИ (отм.), следва да са налице три кумулативно изискуеми предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.2, ал.2 и ал.3 от ЗПУКИ (отм.). Частен интерес е всеки интерес, който води до облага от материален или нематериален характер за лицето, заемащо публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по – ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като кмет на община Г., Лъчезар Петков Яков е лице, заемало публична длъжност по смисъла на чл.3, т.8 от ЗПУКИ (отм.) и лице, заемащо висша публична длъжност по чл.6, т.32 от ЗПКОНПИ. С оглед горното КПКОНПИ е компетентна да разгледа настоящия сигнал.
В качеството си на кмет на община Г. и възложител по смисъла на чл.7, т.1 от ЗОП (действащ към 2016г.), Лъчезар Петков Яков е упражнил правомощия по служба като е сключил Рамков договор от 30.10.2015г. за борсово посредничество и вземане на решение от 16.02.2016г. за откриване на процедура за възлагане на обществена поръчка с предмет: „Периодична доставка (продажба) на горива – CVP 09122000-0, 09132100-4, 09134200-9 за автомобилите на община Г.“. Процедурата по избор на изпълнител на обществената поръчка е проведена чрез борсова сделка, предмет на която е била доставката на стоки, определени по списък, предложен от Държавната комисия по стоковите борси и тържищата и одобрен от Министерския съвет в правилника за прилагане на закона при условията и реда на Софийската стокова борса. Сключен е борсов договор №112 от 24.02.2016г. на Софийска стокова борса, между „***“ ЕООД, представляващ купувача – община Г. по договор за борсово посредничество, чрез упълномощения му лицензиран брокер И.М. и „***“ ЕООД, представляваща продавача – „***“ ЕООД, чрез упълномощения му лицензиран брокер С.Ф.
Освен това към датата на вземане на решението за откриване на процедура за възлагане на обществена поръчка, както и към датата на сключване на рамковия договор за борсово посредничество, Лъчезар Яков не е могъл да знае, че притежаваното от бившата му съпруга дружество „***“ ЕООД ще участва в обявената  обществена поръчка.
Видно от събраните по преписката доказателства, Лъчезар Петков Яков е разведен с В.И.Я. и е във фактическо съжителство с трето лице, от което следва, че не е налице свързаност между Лъчезар Яков и В.Я. – собственик на „***“ ЕООД по смисъла на §1, т.1 от ДР на ЗПУКИ (отм.).
Във връзка с гореописаното се налага извода, че упражнените правомощия по служба от страна на Лъчезар Яков, в качеството му на кмет на община Г., не са в частен интерес – негов или на свързано с него лице по смисъла на §1, т.1 от ДР на ЗПУКИ (отм.).
Освен това, към датата на сключване на рамковия договор и вземане на решение за откриване на процедурата, Лъчезар Яков не би могъл да знае с кого ще бъде сключен договор за изпълнение на поръчката в един следващ етап.
Налице два от елементите на състава на конфликт на интереси по чл.2 от ЗПУКИ (отм.), а именно: лице, заемащо публична длъжност и упражнени от лицето правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията по служба от страна на Лъчезар Яков. Липсата на който и да е елемент от понятието „конфликт на интереси“ обуславя невъзможност за нарушаване на забраните по Глава Втора от ЗПУКИ (отм.), които представляват негова проявна форма.
По отношение на останалите твърдения относно снабдяването на училищата и детските заведения в общината с хляб и хлебни изделия, от представените в хода на проверката доказателства се установи, че в периода от м. юни 2015г. до м. юни 2018г. не са сключвани договори между община Г. и фирма „***“ ЕООД, с предмет зареждане с хляб и хлебни изделия на училищата и детските заведения на територията на община Г.
От изложеното се налага извода, че липсват упражнени правомощия по служба от Лъчезар Яков, в качеството му на кмет на община Г. по отношение на фирма „***“ ЕООД за периода от м. юни 2015г. до м. юни 2018г., във връзка с снабдяването на училищата и детските заведения на територията на община Г. с хляб и хлебни изделия.
Липсата на който и да е елемент от понятието конфликт на интереси, обуславя невъзможност за нарушаване на забраните по Глава Втора от ЗПУКИ (отм.), както и забраните по Глава Осма, раздел втори от ЗПКОНПИ, които представляват негова проявна форма.
Предвид изложеното, на основание чл.74, ал.1 и ал.2 от ЗПКОНПИ, Комисията за противодействие на корупцията и за отнемане на незаконно придобитото имущектво
РЕШИ:
НЕ УСТАНОВЯВА конфликт на интереси по отношение на Лъчезар Петков Яков с ЕГН *** - лице, заемало публична длъжност по смисъла на чл.3, т.8 от ЗПУКИ (отм.), във връзка с подписване на Рамков договор от 30.10.2015г. за борсово посредничество и вземане на решение за провеждане на обществена поръчка с предмет: „Периодична доставка (продажба) на горива – CVP 09122000-0, 09132100-4, 09134200-9 за автомобилите на община Г.“, поради липса на частен интерес – негов или на свързано с него лице по смисъла на §1, т.1 от ДР на ЗПУКИ (отм.).
НЕ УСТАНОВЯВА конфликт на интереси по отношение на Лъчезар Петков Яков с ЕГН *** - лице, заемало публична длъжност по смисъла на чл.3, т.8 от ЗПУКИ (отм.) и лице, заемащо висша публична длъжност, по смисъла на чл.6, ал.1, т.32 от ЗПКОНПИ, по отношение на сключване на договори между община Г. и фирма „***“ ЕООД, с предмет зареждане с хляб и хлебни изделия на училищата и детските заведения на територията на община Г. за периода от м. юни 2015г. до м. юни 2018г., поради липса на упражнени правомощия по служба.
Препис от Решението да се изпрати в едно с цялата административна преписка на прокуратурата, с оглед преценка за реализиране на правомощията по чл.76, ал.2 от ЗПКОНПИ.
	КОМИСИЯ:
Член:………………………………../Антоанета Цонкова/
Член:…………………...……………....…/Пламен Йоцов/
Член:…………………………………..../Силвия Къдрева/

